Ο **Αθλητικός Όμιλος Αργοναύτης Νέας Κίου** είναι ιστορικό αθλητικό σωματείο από τη Νέα Κίο Αργολίδας. Ιδρύθηκε το 1933 από τους πρόσφυγες, που ήρθαν στην Αργολίδα από την Κίο της Μικράς Ασίας το 1922. Χρώματα του σωματείου αποτελούν το μπλε και το λευκό και επίσημο έμβλημα η Αργώ. 

Το σωματείο διαθέτει τμήματα ποδοσφαίρου ανδρών, καλαθοσφαίρισης ανδρών, καλαθοσφαίρισης γυναικών και ενόργανης γυμναστικής, καθώς και τμήματα υποδομών και στα τρία παραπάνω αθλήματα. Έδρες των τμημάτων του αποτελούν Δημοτικό Αθλητικό Κέντρο Νέας Κίου το οποίο εγκαινιάστηκε στις 26 Δεκεμβρίου 2010 και το Κλειστό Γυμναστήριο Νέας Κίου.

Τμήμα ποδοσφαίρου ανδρών
------------------------

Παλαιότερο έμβλημα του συλλόγου
Η ιστορία του ποδοσφαιρικού τμήματος ξεκινά με την ίδρυση του συλλόγου το 1933 και αποτελεί το παλαιότερο του συλλόγου. Αρχικά αγωνιζόταν στο πρωτάθλημα Αργολιδοκορινθίας που διοργάνωνε η Ε.Π.Σ. Κορινθίας και το 1963 ήταν ένα εκ των έξι ιδρυτικών σωματείων της Ε.Π.Σ. Αργολίδας, μαζί με τους Απόλλων Άργους, Α.Ε.Κ. Άργους, Παναργειακό, Προίτο Νέας Τίρυνθας και Α.Ε. Κρανιδίου.

Έχει αγωνιστεί 3 φορές στο πρωτάθλημα της Δ΄ Εθνικής και έχει φτάσει στα ημιτελικά του κυπέλλου ερασιτεχνών Ελλάδας τη σεζόν 1991-1992 χάνοντας με σκορ 2-0 από τον Α.Ο. Κέρκυρα στο Στάδιο Παναχαϊκής.

Από το 1963 που ιδρύθηκε η ένωση της Ε.Π.Σ. Αργολίδας ο Αργοναύτης Νέας Κίου μετέχει κάθε χρόνο στο πρωτάθλημα της Α' κατηγορίας Αργολίδας εκτός από τις σεζόν που αγωνίστηκε στη Δ' Εθνική.

Υπό τη σκέπη του λειτουργεί και το σωματείο του Α.Ο. Νέας Κίου, το οποίο ιδρύθηκε το 1979 και αποτελεί το ποδοσφαιρικό μέλλον του Αργοναύτη, μαζί με τις ακαδημίες του συλλόγου.

### Σημαντικοί ποδοσφαιριστές

Ο σύλλογος έχει αναδείξει πολλούς ποδοσφαιριστές που έκαναν καριέρα στη Β' Εθνική, Γ' Εθνική και Δ' Εθνική με τις ομάδες του Παναργειακού και του Πανναυπλιακού όπως οι:

* Βασίλης Παντερμαλής
* Κώστας Τσακίρης
* Μάρκος Φαρμάκας
* Αντώνης Τσακίρης

### Τίτλοι

* **6** Πρωταθλήματα Ε.Π.Σ. Αργολίδας
	+ 1971-1972
	+ 1973-1974
	+ 1985-1986
	+ 1987-1988
	+ 1989-1990
	+ 1992-1993
* **4** Κύπελλα Ε.Π.Σ. Αργολίδας
	+ 1973-1974: **Αργοναύτης Νέας Κίου** - Ερμής Ερμιόνης 2-0
	+ 1987-1988
	+ 1991-1992: **Αργοναύτης Νέας Κίου** - Τροιζηνιακός Γαλατά 2-1
	+ 2016-2017: Α.Ε. Λέρνας - **Αργοναύτης Νέας Κίου** 0-2

Τμήμα καλαθοσφαίρισης ανδρών
----------------------------

Κύριο λήμμα: Α.Ο. Αργοναύτης Νέας Κίου (καλαθοσφαίριση)
Ο Α.Ο. Αργοναύτης Νέας Κίου το 1988 ίδρυσε τμήμα καλαθοσφαίρισης ανδρών που εντάχθηκε στα πρωταθλήματα της Ένωσης Σωματείων Καλαθοσφαίρισης Αργολίδας - Κορινθίας. Έδρα του συλλόγου είναι το Κλειστό Γυμναστήριο Νέας Κίου.

Τμήμα καλαθοσφαίρισης γυναικών
------------------------------

Κύριο λήμμα: Α.Ο. Αργοναύτης Νέας Κίου (καλαθοσφαίριση)
Το τμήμα καλαθοσφαίρισης γυναικών του συλλόγου ιδρύθηκε το 1990 και έκτοτε συμμετέχει στα πρωταθλήματα της Ένωσης Σωματείων Καλαθοσφαίρισης Αργολίδας - Κορινθίας, έχοντας στην τροπαιοθήκη του ένα Πρωτάθλημα (2009).

Έδρα του συλλόγου είναι το Κλειστό Γυμναστήριο Νέας Κίου.

Παραπομπές
----------

1. ↑  Η εγκατάσταση των Μικρασιατών προσφύγων στη Νέα Κίο, ertnews.gr
2. ↑  Εγκαίνια του ανακαινισμένου Ανοιχτού Αθλητικού Κέντρου στη Νέα Κίο, argolikeseidhseis.gr
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 14 Οκτωβρίου 2013. Ανακτήθηκε στις 7 Οκτωβρίου 2013.
4. ↑  «Ε.Π.Σ. Αργολίδας Ιστορικό». Αρχειοθετήθηκε από το πρωτότυπο στις 25 Οκτωβρίου 2018. Ανακτήθηκε στις 29 Ιανουαρίου 2014.
5. ↑  Κουμουρτζής, Δημήτρης. «Οι βετεράνοι της ΑΕΚ στη Νέα Κίο». *aek365*.
6. ↑  ΑΡΓΟΝΑΥΤΗΣ ΝΕΑΣ ΚΙΟΥ, basketbook.gr
7. ↑  ΑΡΓΟΝΑΥΤΗΣ ΝΕΑΣ ΚΙΟΥ, basketbook.gr
8. ↑  ΑΡΓΟΝΑΥΤΗΣ ΝΕΑΣ ΚΙΟΥ, basketbook.gr
9. ↑  ΑΡΓΟΝΑΥΤΗΣ ΝΕΑΣ ΚΙΟΥ, basketbook.gr

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

Ένωση Σωματείων Καλαθοσφαίρισης Αργολίδας - Κορινθίας

* 
* Ιστότοπος ομάδας καλαθοσφαίρισης
* Ιστότοπος ποδοσφαιρικής ομάδας